Štruktúra mikroteliesok. Kryštalické jadro, ktoré nemusí byť vždy prítomné alebo viditeľné, je obkolesené jednoduchou (jednovrstvovou) fosfolipidovou membránou.
**Mikrotelieska** (niekedy označované aj **peroxizómy**[chýba zdroj]) sú membránové vnútrobunkové útvary (organely). Zúčastňujú sa na oxidácii niektorých živín. Nachádzajú sa v rastlinných aj živočíšnych bunkách. Radia sa sem peroxizómy, glyoxyzómy, glykozómy a hydrogenozómy.

Opis
----

Mikrotelieska sú vezikuly, ktoré majú zvyčajne kruhový tvar. Majú priemer 0,5 μm, podľa niektorých zdrojov sa ich rozmer pohybuje od 0,2 do 1,5 μm. Nachádzajú sa v cytoplazme, ale sú pozorovateľné len s použitím elektrónového mikroskopu.[chýba zdroj] Majú jednoduchú jednovrstvovú lipidovú membránu, ktorá ich oddeľuje od zvyšku bunky. Táto membrána je pórovitá, takže umožňuje prestup malým molekulám, napríklad sacharóze. Vo svojom vnútri obsahujú matrix rôzneho materiálu, medzi ktorý patria enzýmy a iné bielkoviny, ale podľa všetkého nemajú genetický materiál, ktorý by im umožňoval sa množiť.

Funkcia
-------

Mikrotelieska sa účastia na spracovaní živín, ktoré bunka príjme. Obsahujú vo svojom vnútri katalázu, oxidázu aminokyselín a iné oxidázy. Niektoré tieto oxidázy tvoria peroxid vodíka, ktorý kataláza rozkladá na vodu a kyslík. Na rozdiel od lyzozómov neobsahujú hydrolázy. Umožňujú rozklad lipidov, alkoholov a aminokyselín. Všeobecne sa účastnia detoxikácie peroxidov a u rastlín i fotorespirácie. Rôzne druhy mikroteliesok majú rôzne funkcie.

Delenie
-------

Podľa toho, ktoré enzýmy sú prítomné v mikroteliesku, sa delia na dve hlavné skupiny: peroxizómy a glyoxizómy. Medzi zvláštne formy patria najmä glykozómy (u trypanozóm) a hydrogenozómy (trichomonád). Niektorí autori sem zaraďujú aj aminozómy a Woroninove telieska (Woronin bodies).[chýba zdroj]

### Peroxizómy

*Bližšie informácie v hlavnom článku: Peroxizóm*
Peroxizómy sä typické organely zelených listov a pečeňových a obličkových buniek. Podľa svojho pôvodu majú morfologické a metabolické odlišnosti. Uplatňujú sa v spracovaní sacharidov, lipidov a dusíkatých látok, významne sa účastnia oxidácie mastných kyselín. Oxidácia týchto substrátov je spojená s produkciou peroxidu vodíka, ktorý následna spracováva kataláza, ktorá zároveň oxiduje etanol na acetát.

### Glyoxyzómy

*Bližšie informácie v hlavnom článku: Glyoxyzóm*
Glyoxyzómy sú špeciálne mikrotelieska, ktoré sa nachádzajú v klíčiacich semenách olejnatých rastlín a plesni.[chýba zdroj] Sú podobné peroxizómom, ale obsahujú naviac i enzýmy glyoxylátového cyklu, ktoré umožňujú premenu uložených lipidov na sacharidy. Nevyskytujú sa v suchých semenách a objavujú sa tesne po začatí klíčenia, ich životnosť je však len pár dní. V období ich maximálnej aktivity tvoria až 20 % všetkých organelových bielkovín.

História
--------

Mikrotelieska objavil Rhodin v roku 1954. O dva roky neskôr, v roku 1956, Rouiller a Bernhard publikovali prvé celosvetovo uznávané obrázky mikroteliesok v pečeňových buniek. V roku 1965 Christian de Duve a jeho kolegovia izolovali mikrotelieska z potkanej pečene. De Duve takisto veril, že pomenovanie mikroteliesko (anglicky *microbody*) bolo príliš všeobecné a tak ich pomenoval *peroxizómy* kvôli ich vzťahu s peroxidom vodíka. V roku 1967 Breidenbach a Beevers ako prví izolovali mikrotelieska z rastlín, ktoré pomenovaly glyoxyzómy, pretože obsahovali enzýmy glyoxylátového cyklu.

Referencie
----------

1. 1 2 3 4 5 6 7 8  ŠKÁRKA, Bohumil; FERENČÍK, Miroslav. *Biochémia*. 3. vyd. Bratislava : Alfa, 1992. ISBN 80-05-01076-1. S. 13, 15, 37 – 38.
2. 1 2  "Microbodies." Molecular Biology of Plant Cells. Ed. H. Smith. N.p.: University of California, 1978. 136-54. Print.
3. 1 2  de Duve C and Baudhuin P. Peroxisomes (Microbodies and Related Particles). *Physiological Reviews*, 1966, s. 323–357. Dostupné online. DOI: 10.1152/physrev.1966.46.2.323. PMID 5325972.
4. ↑  de Duve C. The peroxisome: a new cytoplasmic organelle. *Proc. R. Soc. Lond. B Biol. Sci.*, 1969, s. 71–83. DOI: 10.1098/rspb.1969.0039. PMID 4389648.

Zdroj
-----

*Tento článok je čiastočný alebo úplný preklad článku Microbody na anglickej Wikipédii.*


|  |  |
| --- | --- |
| Portal | Biologický portál |